اوکراینا‌لی موغننی، "یوروویژن-2016" ماهنی موسابیقه‌سی‌نین غالیبی جامالا تورکیه‌ده سون حادثه‌لر زامانی دموکراسی اوغروندا شهید اولان‌لارین خاطره‌سینه کونسرت وئردی.
آنادولو آژانسی نین معلوماتینا گؤره کونسرت آوقوستون 17-ده ایستانبولدا تشکیل اولوندو.
ایفاچی کونسرته ایستانبول‌دا اولماسیندان چوخ خوشبخت اولدوغونو سؤیله‌یه‌رک باشلادی. او دئدی: "بو گون سیزینله اولدوغوم اوچون چوخ خوشبختم. سیزین اوچون تورکجه ماهنی‌لار ایفا ائتمک ایستییرم".
کونسرتده اینگیلیزجه و تورکجه ماهنی‌لار سسلندیرن جامالا "آنا وطن" ماهنی‌سینی اوخومازدان اول "بیز وطنیمیزدن آیری یاشاماغین نه اولدوغونو بیلیریک، وطنیمیزدن اوزاقدا سورگونه دوشدوک، اما هر زامان بیلیریک کی، سیغینا‌جاق بیر آنا وطنیمیز وار. وطن اوچون اؤلن بوتون شهیدلری رحمتله آنیرام"، -دئیه ایفاچی وورغولادی.
کونسرت زامانی "ایندی ایجازه وئرین، صحنه‌یه منه حیات و وطن سئوگی‌سینی اؤیره‌دن آتامی دعوت ائدیم" دئیه‌رک آتاسی عالیم جامالادینوو صحنه‌یه دعوت ائدیب. جامالانین آتاسی‌نین آکوردئونونون موشاییتی ایله سسلندیردیگی "منی غمدن آزاد ائت" ماهنی‌سی دینلیجی‌لر طرفیندن آلقیشلا قارشیلانیب.
جامالا کونسرتینده تورکجه "آزام"، "یاندیرما منی"، "دئیم کدرلییم"، "آه یاندیم"، "یاریم یاریم"، "پنجره‌سی یاشیل رنگله" ماهنی‌لارینی سسلندیردی.
خاطیرلاداق کی، بو ایل سوئدین پایتاختی استهکم‌دا کئچیریلن یوروویژن ماهنی موسابیقه‌سینده اوکراینا تمثیلچی‌سی جامالا "1944" ماهنی‌سی ایله ایلک یئری توتوب.
